khistorydata/jeongjo-sjw-relations huggingface dataset:
정조 0년 · 목
疏略曰。臣以積年屛廢之踪。重入修門。挾册登筵。備員講讀。如臣瞢無知識者。其何能推衍發明。以仰裨聖學之萬一哉。伏乞亟許遞免。嗚呼殿下自昨冬代聽以後。政令施措。所以大副臣民之望者。新而又新。天下之大本。固在於講學。而當日之急務。莫先於用賢。孔子論爲政。以爲在於得人。朱子以收人才。譬之大病之餘。焫其丹田氣海。蓋以天地之理。不可以獨運。自古有有臣而無君。未有有君而無臣者。必須人主先立大志。圖新厥政。側席而求之。寤寐而思之。又必作爲明詔。廣詢博訪。或試以講官之任。或試以言責之任。各擧所知。以備器使。則庶績凝而治道成。惟殿下深留聖意。則國家幸甚。臣伏見日昨所下備忘有曰。奉朝賀擧兵犯闕乎。暗室謀逆乎。萬古天下。寧以國王外祖。輕加死罪乎。殿下於此。不免乎一言之差也。鳳漢之操切藥院。阻搪蔘劑者。豈非顯然易知之逆乎。變亂義理。恐動儲君者。亦豈非顯然易知之逆乎。是乃國王之讎賊也。豈可以外祖之名。而不加之誅乎。周公誅管叔。戴記亦有三宥無及之說。至親尙如此。況外祖乎。昔高麗仁宗。不誅李資謙。似此爲今日之證。然兪棨註說。猶以其得保首領。爲馴致禍亂之本。則是可戒而不當法者也。伏乞還收備忘。以增士氣。批以上款勉戒。言甚切實。當留意。爾其勿辭察職。
정조 0년 · 강
命全羅右水使李鼎炳。慶尙左水使白東毅越俸。
정조 0년 · 목
敎曰。詰戎之政。何等重大。則觀此全羅右水使李鼎炳習操啓本。各鎭船楫。皆無執頉。軍器只以些少執頉別錄。豈以擧皆修葺而然乎。其所修葺之勤慢。到任屬耳。固不可深責。而目擊之物。不以實報。事極未安。該水使爲先越俸一等。慶尙左水使白東毅啓本亦然。一體捧傳旨。至於湖右。則邊將虞候。無一人試射得中者。更觀來頭。復如今番。則將旣懶矣。卒何勤焉。該邑武倅。各鎭邊將。當施不自蕫率之罰。另加着意事。預令知悉。慶尙左水營。則各邑鎭守令邊將。雖有蔭倅。亦皆應射。至於全羅右水營。則雖有武倅。皆不應射。或是本營謬例而然乎。自該曹査問統制使處狀聞事分付。又敎曰。各道監兵營狀聞啓聞之道各異例。固非書同文之意。而至於習操狀聞。所係非細。則其所修啓。亦皆不同。至以今番水操啓本觀之。設置統帥者。卽統嶺湖之士也。則獨乎文簿。不能齊其不齊乎。此後俾無差殊之弊事。下諭統制使李邦綏。
정조 0년 · 강
召見左議政金尙喆。右議政鄭存謙于興政堂。
정조 0년 · 목
尙喆曰。臣等情地危蹙。走伏金吾。恭俟鈇銊。不惟不賜之譴罰。敦諭荐下。不敢違逋。冒沒入來。而國體損矣。亟命斥退焉。予曰。何其過也。信如卿等之言。設欲許副卿等。卿等若遞。則代卿等者。將於何處。更得別人來乎。況堂疏所論。只是泛說。則卿等所引。尤無義矣。存謙曰。臣則向日筵中。已爲奏達。而如臣不肖。豈可近似於淸朝輔弼之任乎。自分才能。實無堪當之望。亟命退斥焉。予曰過矣。俄者已諭。何復如是乎。君臣上下。擧措得宜。惟當誠心做治。卿等擔當國事。期于予治焉。
정조 0년 · 강
命舍人望口傳擬入。
정조 0년 · 강
召見訓鍊大將張志恒于尊賢堂。
정조 0년 · 목
予曰。武科規矩。有所磨鍊者矣。卿其觀之。何以則防其姦而擇其才乎。志恒曰。擇才之道。莫如六兩矣
정조 0년 · 강
命各宮房擾民。法司糾覈。
정조 0년 · 목
敎曰。以御寶僞造罪人金奉鎭推案觀之。奉鎭雖甚無狀。元無可以憑藉之事。則豈有僞造宮房圖署之事乎。宮房之害公病民。固非一端。至於捧債事。又非本宮房有所損益者。則受人囑托。侵虐小民。無狀之中。尤極無狀。事之無謂。莫此爲甚。此後各宮房及年淺駙馬。更以此等事。有擾民之事。自法司卽常執法糾覈。而朝家亦當隨聞嚴處。先令知悉。俾勿犯禁。
정조 0년 · 강
遞刑曹判書李溎。
정조 0년 · 목
敎曰。判堂方在試所。刑曹有處決事。判書李溎。今姑改差。令該曹擇差。
정조 0년 · 강
命明日晝講。兼行次對。
정조 0년 · 목
敎曰。明日晝講正時。以巳初三刻進定。兼行次對事分付。
정조 0년 · 강
行晝講于興政堂。兼行次對。特進官金漢耆。同經筵李宜哲。承旨金鍾秀。玉堂尹弘烈尹行修。假注書徐龍輔。史官金鳳顯卜台鎭。廣陵君烻。武臣李邦鵬。
정조 0년 · 목
講春秋。○在議政金尙喆曰。日前因經筵之不備。至停法講。誠極未安。諸經筵事當一竝論罪。而今聞其日事勢。有應參經筵未及趁時刻而致此云。爲先從重推考。此後請各別申飭。予曰。依此爲之。予曰。見今朝廷之上。徒事請討。不務實地治化。正是今日之悶事。韓金兩相事。欲爲處分。使之停啓。以爲鎭安朝廷之計矣。
정조 0년 · 목
方當逐日開講。導有實病。大臣啓請改差也。
정조 0년 · 강
命判府事韓翼謩。領府事金相福。竝中道付處。
정조 0년 · 목
敎曰。近日三司合啓中。兩相事。業欲下敎而未果。蓋韓翼謩。以其時首相。當國勢岌嶪之時。䄂手傍觀。已極寒心。且稱病而去。無或學留正之事而然。比諸古大臣。寧不愧哉。雖然專出於畏麟漢氣㷔之熏灼。其心豈有他也。而論以國體。則不可無處分。韓翼謩中道付處。領府事金相福。自來洪家之人。孰不知之。而究厥本末。予則曰。不足深誅。程夫子二字之訓。可謂準備語。而猶以盤水之義。不欲索言。領府事金相福。亦令中道付處。
정조 0년 · 강
命平安道稅米取剩之請。置之。
정조 0년 · 목
左議政金尙喆啓古。平安監司徐命膺狀啓以爲。本道稅米之自京司請得作錢。實爲勢力者籠利之淵藪。自今元定價三兩。直納該司。其外餘利。盡付道內各邑大同庫事。請令廟堂稟處矣。以其餘利。欲付各邑。則雖曰民庫。其爲生弊於日後。無異於京各司之取剩。無寧仍舊置之矣。予詢右相。右議政鄭存謙啓言。餘利若付各邑。則日後之弊。無異於京各司之取剩云者。左相之言是矣。予詢戶判。戶曹判書鄭弘淳啓言。大同庫是民力所出。而斂散取贏。反爲民弊。臣則常以爲不可無變通之政矣。從之。
정조 0년 · 강
命天坪地設鎭。令道臣商量狀聞。
정조 0년 · 목
左議政金尙喆啓言。南兵使金相玉狀啓以爲。北靑等三邑之界。有天坪爲名地。東西廣袤。殆近百里。流民聚居。今爲百餘戶。至有設倉糶䨀之擧。而新出捷路。三甲之人。皆由是往來。宜設一邊將。鎭守安路。令廟堂稟旨分付矣。帥臣所論。爲關防有此設鎭之請。若欲新設。則事近更張。若以他邊將移設。則亦涉重難。請令姑置之。予詢將臣。兵曹判書具善復啓言。臣雖不得見北關嶺隘之捷路。近地邊鎭中。有防守不緊處。則移設似好矣。訓鍊大將張志恒啓言。聞其處有倉云。自南兵營定送一裨。依行營例。留在糶䨀。兼使糾察似好矣。尙喆又啓言。此在咸興不遠之地云。使道臣商量狀聞後。擧行之意請分付。從之。
정조 0년 · 목
左議政金尙喆啓言。頃因海西御史任希雨所達。延白兩邑舊浦落及舊陳處。令道臣査頉之意行會矣。卽見該道臣李性源狀啓。則査之又査。延安爲二百六十四結十七負五束。白川爲一百六十四結二十八負一束云矣。事係民隱。不可防塞。總計結數。亦不甚夥然。而一許永頉。將爲空棄。特令降續。以爲隨起隨稅之地。請以此分付。予詢右相。右議政鄭存謙啓言。臣亦無異見矣。予詢戶判。戶曹判書鄭弘淳啓言。永頉旣難遽許。則令降續爲宜矣。從之。
정조 0년 · 강
命奉常正及延接都監堂郞差出。
정조 0년 · 목
敎曰。在外奉常正改差。今日政。以在京無故人擬入。又敎曰。奉常正使之卽爲謝恩。延接都監堂郞。卽爲差出。
정조 0년 · 강
遞判尹蔡濟恭。
정조 0년 · 목
左議政金尙喆啓言。延接都監堂上。方有差出之命矣。聞京兆亦多有檢飭擧行事云。而判尹蔡濟恭奉命在外。請今姑許遞。從之。敎以今日政差出可也。
정조 0년 · 목
左議政金尙喆啓言。安原君烠。身死於其兄安恩君配所。而方在削職中。故無千里返柩之道。今方草殯云。聞甚慘然。故敢達矣。敎以給牒可也。
정조 0년 · 강
命李奎緯事。只從道啓。
정조 0년 · 목
左議政金尙喆啓言。李奎緯事。雖有濫刑之失。若因此而重罪官長。則後日之弊。有不可勝言矣。敎以其時道臣之査啓。甚爲緊切。在朝家之道。只從道臣所論之外。無他道矣。
정조 0년 · 강
命戶曹。經用不足區劃
정조 0년 · 목
戶曹判書鄭弘淳啓言。本曹經用不足。今年則自當別論。實有罔指之慮。在前如此之時。必自廟堂有別般區劃之例。請下詢大臣處之。予詢大臣。左議政金尙喆啓言。今年地部事勢。不可不念。關西小米二萬石。別餉木一百同。錢一萬兩。請劃給。從之。
정조 0년 · 강
金吾。以韓翼謩豐川府。金相福平海郡。竝中道付處啓。
정조 0년 · 목
義禁府啓言。韓翼謩豐川府付處。金相福平海郡付處。請竝押送配所。允之。
정조 0년 · 강
召見庭試初試二所試官徐命善等于尊賢閣。試官吳載純鄭晩淳蔡弘履鄭元始李秉模朴在源。掌令具修溫。副修撰尹行修。獻納李坪。
정조 0년 · 목
予曰。一所則科場之紛拏特甚。二所則場內肅然云。予甚嘉卿等。命善曰。此豈臣等嚴禁而然。專由於聖上敎化洽然之致。儒生輩自然不致紛拏矣。予曰。論表策。壯元之文皆好矣。命善曰。今榜之人。皆是素有文名之人矣。
정조 0년 · 강
掌令具修溫等聯啓。請韓翼謩金相福遠竄。賜批。副修撰尹行修。獻納李坪。
정조 0년 · 목
聯啓略曰。韓翼謩徒畏麟賊之氣㷔。罔念國勢之岌嶪。不體 上敎。徒事彌縫。使宗國大計。幾至難言之境。論其罪犯。不可付處薄勘而止。請豐川府付處罪人韓翼謩遠竄。批以俄者處分。不但意在。本事之決處。亟停勿煩。又啓言。金相福本以洪家之人。凶謀秘計。無不參涉。而到今罪名。只於付處薄勘而止。則豈可曰國有法乎。請平海郡付處罪人金相福。爲先遠竄。批以甚非處分之本意。又何起鬧。亟停勿煩。
정조 0년 · 강
召見庭試初試一所試官李溎等于尊賢閣。試官宋文載鄭昌聖宋載經柳炯朴天衡李儒處。大司憲徐有隣。司諫李重馥。
정조 0년 · 목
予曰。場中不爲紛拏乎。溎曰。士習濟濟矣。予曰。無書册乎。溎曰。果無一卷册持入者矣。予曰。策文善對者多乎。溎曰。初則意謂策文三十張。必難得矣。及其考券也。善對者多。三十張入格。甚無難矣。
정조 0년 · 목
尙喆曰。今番使行時。銀子事。初欲以傳敎辭意。書通於義州府尹。使之馳通於鳳凰城將。以爲入送之地矣。昨見上使扺臣私書。則以爲苟若還爲入送。則可謂見信於彼中。在我之道。雖爲入送。彼人必然不受。還爲出送。而蓋此送不送。爲在我之道。受不受。爲在彼之道。則我國旣送之後。彼雖不受。我國還送之本意已著。此誠好矣。而但於馳通中皇旨云云之說。事有不可者。彼人若以皇旨體重。不可以馳通爲之云爾。則亦爲我國難處之一端。蓋其皇旨。本非文蹟所出者。則不必自我做成文蹟。以爲生弊之端。不如勿稱皇旨等說。只以銀子還送之意。馳通於鳳凰城將爲好云云。此言果是善商量之言矣。予曰。予意則旣來之後。還爲入送。有所如何。若於今番勅行時。加滿數千金。以爲別贈。則似好矣。未知何如。尙喆曰。若如此。則似無轉達於皇帝之道矣。予曰然矣。尙喆曰。計其日子。灣尹似已入送。而彼人必然不受而還送。若更爲出來之後。不必復事入送矣。予曰。然矣。初旣入送。則彼亦知我國不受之本意也。尙喆口然矣。今則姑待灣尹擧行與否。更爲商確好矣。予曰唯。
정조 0년 · 강
召見營䢖都監郎廳洪元燮于尊賢閣。
정조 0년 · 목
予曰。書香閣溫堗。有不通烟氣處。不可不及此擧動前修改矣。元燮曰。然則一次看審後。修改則好矣。予曰。營䢖郎廳進詣看審後。更爲入侍可也。
정조 0년 · 강
命北伯狀聞來到。而民事甚悶。卽爲回啓事。分付備局。
정조 0년 · 강
命北道方物物膳。限明秋停封。
정조 0년 · 목
敎曰。北道年事。失稔已判云。言念民生。可謂慘然。來頭之接濟。該道監司旣有狀請者。廟堂自當指揮措置之方。而至於方物物膳。道臣以上供雖不枚擧。軫恤窮民於凶歲。卽予仰詹於 先朝者也。矧予初服。豈忽益下之政。自傳敎到付日。限明秋方物物膳停封事。卽爲分付于咸鏡監司。
정조 0년 · 목
敎曰。左相旣以命官入侍。咸鏡監司狀啓稟處。右相明朝同爲入侍事。遣史官傳諭。
정조 0년 · 강
行專經武臣殿講于興政堂。試官金尙喆洪樂性李秉鼎張志恒白東俊李秉模李儒慶。
정조 0년 · 목
敎曰。專經武臣殿講時。純通比較居首內乘張鉉佐。陞六調用。純通都總都事李亨默。相當窠陞遷調用。不通人員。依法典捧傳旨。
정조 0년 · 목
應講武臣擧案。不卽修整也。
정조 0년 · 강
拿處別軍職徐廷進。
정조 0년 · 목
敎曰。初不擧案則已。臨讀所爲。極爲無嚴。此等別軍職。姑不除汰。猶是寬典之寬典。別軍職徐廷進爲先拿處。
정조 0년 · 강
左議政金尙喆。以咸鏡監司趙重晦災實分等狀覆啓。
정조 0년 · 목
尙喆啓言。咸鏡監司趙重晦災實分等及賑資區劃狀啓以爲。茂山等三邑。置之稍實。永興等七邑。置之之次。安邊等十三邑。置之尤甚。分等一事。依請施行。所請中交濟穀田米二萬石。太一萬石許劃事。目今民事。雖極可悶。年來北農。屢豐年矣。豈無公私蓋藏之蓄。今此狀請之數。有難一時盡許。交濟倉田米一萬石。太五千石。特爲劃給。備局句管諸道私賑穀之逐年辨備。專爲救荒之需。本道所在皮穀一萬石。田米三千石。亦爲劃給。三衙門當年還秏。旣有戊子已許之例。隨其所捧多寡。限以三分一會減取用。監兵營各邑月課米停減事及空名帖一千張成送事。竝依狀請許施之意。分付各該司。交濟錢六千兩及船稅餘錢五百兩。雖有或貸或給之請。元數不多。取剩幾何。災年此等料販之政。反爲病民之歸。此則置之。端川貢銀。非但數甚零星。係是惟正。事甚苟艱。此亦置之。內寺驛奴婢許贖事。比總節目頒行之後。今不宜隨時低仰。此亦置之。其中公私賤未受補充隊之價米。依舊例許給後。立案依例成送之意。分付該曹。三色貢米留在中二千石。亦使之取補賑資。而今此區劃之數。亦不爲不多。若其査實分賑之節。道臣必當着意擧行。至於新還各穀。尤甚邑四分一。之次邑五分一。以相當穀。量宜代捧。以紓目下民力。使之待明秋還作本色。舊還之分數。每年收捧。雖成近例。此時北民。勢難責納。今年則通一道姑許停捧。還穀不足邑之移轉裒益。曾亦有朝令。惟在道臣之便宜擧行。式年帳籍之待秋退行。明川以南進捧吏之今年停止。推奴徵債之姑爲禁斷。竝依狀請許施。京外徒流定配罪人之畢賑前勿定配所事。依請許施之意。請分付。予詢右相。右議政鄭存謙啓言。今此仰稟。卽臣等已與相議者矣。從之。
정조 0년 · 강
王大妃殿進御加味六君子湯。前方中加附子五分。五貼命製入。
정조 0년 · 강
命正使金致仁等。竝敍用。
정조 0년 · 목
敎曰。處分豈有深意。況萬里銜命。竣事而回。正使金致仁。副使鄭昌順。書掌官李鎭衡。竝敍用。大臣置處政事。今日政爲之。
정조 0년 · 목
以吳大益爲副修撰。徐浩修爲同經筵。領府事金致仁。判府事李溵單付。
정조 0년 · 목
敎曰。 惠慶宮氣候。大段靡寧。藥院三提調直宿。醫官與醫女亦本院直宿。明日次對經筵停。入格儒生。待下敎待令。
정조 0년 · 강
命削承旨李義翊等職。仍拿處。
정조 0년 · 목
敎曰。以 慈宮患候。三提調竝直。何等嚴重。而承旨屢敎之下。恬不起動。左承旨李義翊。左副承旨金鍾秀。爲先削職。令該府拿處。嚴問口招。
정조 0년 · 목
敎曰。令將懸題。儒生若有紛挐不能濟濟之弊。則大司成難免重責。預爲分付。○以擬宋御史中丞孔道輔謝論以近臣千首詩。豈如孔道輔一言。仍拜龍圖閣學士。爲表題。收券一百六十張。
정조 0년 · 강
行晝講于興政堂。特進官宋文載。同經筵吳載純。承旨金鍾秀。玉堂李儒慶金履正。假注書柳孟養。史官金鳳顯卜㕣鎭。西淸君煋。武臣柳春馪。
정조 0년 · 목
下諭後。過限不上來也。
정조 0년 · 강
修撰金履正疏陳應避之嫌乞遞。批下該曹稟處。
정조 0년 · 목
履正。與從妹婿知春秋黃景源。有春秋兼銜應避之嫌也。
정조 0년 · 강
命武臣殿講不通人。竝付過放送。本司入直。
정조 0년 · 목
敎曰。武臣殿講不通人員。雖命依法典捧傳旨。亦已啓下。而六十餘人之滯囚金吾。有駭觀瞻。飭亦施矣。一竝付過放送。各於本司入直。能讀後。令兵曹草記
정조 0년 · 강
召見北兵使徐有大。坡州牧使吳宗益于尊賢閣。
정조 0년 · 목
辭陛也。○予曰。北兵使以前望落點。便是特除。西北邊梱。體任非輕。下去之後。懋哉懋哉。北兵營有何弊瘼云耶。有大曰。臣姑未赴任。弊瘼與否。姑無可奏者矣。予命宗益進前敎曰。下去懋哉。
정조 0년 · 강
拿處鏡城前判官李邦榮李濟萬等。
정조 0년 · 목
義禁府啓言。咸鏡監司狀啓。鏡城前判官李邦榮李濟萬李有白等。移本府處之事允下矣。李邦榮李濟萬。今方待命。卽爲拿囚。李有白時在任所云。請交代後拿來。允之。
정조 0년 · 강
命全羅左水使李文德越俸。
정조 0년 · 목
敎曰。全羅左水使李文德習橾狀聞。與右水使李鼎炳同然。事極駭然。亦爲越俸。啓目體段。亦令統制使一例釐正事。知委。
정조 0년 · 목
敎曰。九日製三中生員金載泰。三下一幼學徐有升。三下幼學李在容。依經國大典。竝付文科覆試。次上幼學徐有豊沈徽之。各紙五卷筆三枝墨三笏賜給。
정조 0년 · 강
召見時原任大臣以下于興政堂。領敦寧金陽澤。左議政金尙喆。判府事李溵。右議政鄭存謙。兼兵曹判書具善復。戶曹判書鄭弘淳。工曹判書朴宗德。司直具允鈺。刑曹判書洪樂性。吏曹判書李重祜。司直金漢耆。左參贊黃景源。右參贊尹東暹。禮曹判書鄭尙淳。知中樞金孝大。戶曹參判張志恒。副護軍李柱國。副司直李在恊金魯鎭。大司憲徐有隣。副司直李在簡鄭好仁。同中樞李漢膺。副司直吳載純。刑曹參判鄭晩淳。副護軍李邦一。副司直金光國。兵曹參判鄭昌聖。同春秋魚錫定。咸春君李昌運。訓鍊都正李敬懋。工曹參議徐逈修。兵曹參知徐有防。副校理李儒慶。修撰金履正吳大益。承旨鄭民始。
정조 0년 · 목
尙喆曰。 惠慶宮患候。今則若何。予曰。 慈宮之不進水剌。不安寢睡。予曾已下敎於卿等。而數日以來。不但 氣候大段靡寧。水剌之全不進服。今已多日。至於今日。予强請進服。 慈宮雖欲進服。其奈口逆何哉。以目今 慈候。日甚焦遑。予果無意於與卿等共國事之心。此外予何多誥。尙喆等曰。今伏聞聖敎。下情不勝焦遑矣。○敎曰。人臣之分義。豈可以戚里有間。亦豈可以濫滑之習。而敢售於君父之前乎。以 慈宮患候。俄者下敎。又如何。則知若不知。已極無狀。況於渠地處。尤何敢如此。漢城左尹金龜柱。爲先絕島定配。予曰。予意無論此戚里彼戚里。毫無愛惡。而扶抑於其間。苟無罪也。與之同國家休戚。共享富貴可也。如其有罪。大則重斷。小則輕勘。此予素所秉執也。洪氏金氏。俱是 慈殿 慈宮之私親。則亦豈有扶洪而抑金。扶金而抑洪乎。予方有洞諭於卿等之敎。而當先以處分傳敎中濫猾二字。宣諭於卿等矣。龜柱之罪。不特放恣無忌憚。大抵龜柱。壬辰之疏。有萬萬驚懍處。卽其中 追崇之說也。奉朝賀之說。非曰是也。龜柱之疏。亦非曰非也。伊時酬酢。不過私自酬酢。予之因言端仰奏 慈殿者。特以無間之義。一時仰達者。而伏想 慈殿之於渠。 慈意當在於嘉予無間之意。而示予孝事之誠也。豈以慈殿恒日命令。不出閨門之盛德。而一毫有使渠呈疏之盛意乎。然則渠雖聞 慈敎。此正敢聞而不敢道之事也。況 追崇之事。至難處之義理也。諸臣不知予心。則固可燥悶。而燥悶之極。或以先事之慮。上疏於 先朝。草野狂安之徒。不害爲無隱之義。而於渠地處。則尤萬萬不當。況旣知予意之所秉執者。至爲正大。則在渠道理。固當悅服之不暇。銘在心肺。以爲藉手圖報之資也。則渠以私憾於奉朝賀之心。肆然陳章。至謄予之所奏於　慈殿之事。臣子分義。果安在哉。 先大王於其日。語 大妃殿曰。以我孫爲質而言之。此何事也。不敎戚屬。有此罔測之擧。 駕詣 文昭殿。有 免冠俯伏之擧。嗚呼倘非 先大王止慈之天。豈有此敎。而亦豈有此擧也。至今思之。不覺聲淚之交逬。倘於其時。 先大王覽龜柱疏中 追崇之酬酢。若敎予以奉朝賀雖無狀爲此等說。爾在東宮。何可酬酢於此等議論爲敎。則予將何辭而仰對乎。此非金龜柱罔赦之罪乎。雖急於私憾之欲報。而輕視儲君。若此之甚乎。此非奉朝賀本事之一毫爲是也。奉朝賀之失言自失言。事儲君之分義自分義。況帝王家之家間。從古人臣之所欲愼處。則以龜柱地處。爲此難處於 兩宮間之事。若是容易。是可忍也。何事不忍。此果公乎私乎。無罪乎有罪乎。善爲之事乎。無狀之事乎。以此之故。自壬辰七月二十一日。至今年三月初五日以前。予侍慈殿。語到龜柱事。則以龜柱濫猾之罪。決難赦之意。每每仰陳。此非予今日始自下敎者。而其間猶不明諭於卿等者。猶以不忍故也。今日之洞諭。事到手底。不可一向泯默故也。尙喆曰。處分實爲嚴正矣。予曰。俄者不敎。特以處分傳敎中濫猾二字。分釋下敎者也。今日召見大臣二品以上三司諸臣。欲諭予意。使卿等知義理分於錙銖者也。卿等聽之。近來奉朝賀之罪。臚列無餘。至請極律。予亦以爲奉朝賀非無罪也。亦非以爲可貸而可恕也。特不可加之以一殺字。奉朝賀若不貸。則 慈宮必將不安。 慈宮不安。則予以竊負之意。屢敎於筵席。亦已下敎於向日備忘之中。則諸臣其豈不知。若奉朝賀擧兵犯闕。 宗社之危亡。迫在呼吸。竊發之陰謀。在於終日之不俟。則此則以社稷爲重君爲輕之義。究之古聖人義理。或可以竊負爲輕。而 社稷爲重。其所處之之道。或可容議。至於下此一等。則予旣下竊負而逃之敎。則人臣分義。豈可使君上。寧爲竊負。必請殺之不已乎。尙喆曰。四百年 宗社。托於殿下。殿下之心未安。則 宗社亦豈安乎。今日下敎。實破義理矣。予曰。若此不已。則是將至章惇輩議論而後已。然則非特紹聖間事。在我朝將如何朝耶。設使今日諸臣。明知不可殺之義於心中。外爲可殺之論。此決非事君以實之道。大抵義理者。請於可請之事。知不可請之義而請者。謂之至公正之大義者。予未聞也。予之今日之敎。非一毫爲奉朝賀之私意也。卿等旣聽敷心之敎。予之所秉之義。是耶非耶。卿等各陳所見。諸臣未卽仰對。予曰。畏金龜柱若是乎。弘淳曰。自上義理之分柝。如是明白。孰不欽仰乎。允鈺宗德樂性等曰。處分實是明白。臣等更何仰奏乎。予曰。工議前日之疏。予不以爲非。龜柱自內之言。謄諸章奏。亦豈無罪乎。逈修曰。鳳漢實有通天之罪。而龜柱亦有宣播內言之罪矣。今日處兮。實爲嚴正矣。予曰。予之招致鄭履煥者。以其廢棄多年。不入於向時濁亂之徒故。欲一用之。豈爲徘徊金家笆籬邊。掇拾金家之口氣乎。然則方圖淸明之治。而收聚戚里之私人。主張時論。以助戚里之氣勢乎。是麟漢旣殺。龜柱接跡。豈非去一戚里。生一戚里。不但非予本意。俄者旣諭待戚里之道。當觀罪之有無而處之。殺麟漢。非惡麟漢也。獨於龜柱。豈可有罪而不爲處分乎。予豈不言於向日處分麟漢之筵席乎。 慈宮以大義勉予。予聞 命感泣矣。 慈宮旣斷恩於麟漢。則 慈殿亦豈不斷恩於龜柱乎。以履煥之疏言之。渠爲臣子。如知分義。則敢請綸音之特下乎。今番諸疏。設令龜柱不知。至於觀柱之疏。則語意尤不成說。而此則龜柱所當同議者。大抵龜柱之罪。此外非無也。亦不可以忍說也。只以上疏之小事言之者。卽予不忍又殺一戚里。旣已貽慽於 慈宮。又不忍貽慽於 慈殿故也。貽慽二字。予意深矣。卿等知之。
정조 0년 · 강
惠慶宮進服粟米飮。人蔘二錢重。橘皮一錢。生薑三片。命煎入。
정조 0년 · 강
配金龜柱于黑山島。
정조 0년 · 목
義禁府啓言。金龜柱羅州牧黑山島定配所。請押送。允之。
정조 0년 · 강
行藥院入診于尊賢閣。召見大臣以下。都提調鄭存謙。提調徐命善。副提調洪國榮。在議政金尙喆。戶曹參判徐浩修。判義禁鄭弘淳。
정조 0년 · 목
尙喆曰。聖候若何。予曰。偶得感氣。尙未快差矣。存謙曰。引飮症候。今日若何。予曰。未差矣。醫官慶絢等診候訖奏曰。左右三部度數調均。右寸關胃脈顯勝矣予曰。曾前瓊玉膏小許進服。則腹症淸涼。怪矣。存謙曰此是淸潤之劑以此長服則似好矣。浩修進前。予曰。何時發行乎。浩修曰。俄與大臣相議。則勅使出來後。待文書修整發行矣。予曰。然則冬至使後發行乎。對曰。勅使當於初一日入來。冬至使拜表。卽初三日。冬至使退以初八日。謝恩使初三日出去。似好矣。予曰。然則無妨矣。命右副承旨入侍。金鍾秀進前。予曰。無事往來乎。對曰。伏承聖敎。善爲往還矣。予曰。昨日右副入忠伯首擬。予不欲出外故。其望勿施矣。
정조 0년 · 강
命謝恩使行。譯官張濂從便塡差。金在鉉除下直隨行。
정조 0년 · 목
謝恩副使徐浩修啓言。臣行中帶去譯官之不緊名色。前旣筵稟。除減四負矣。卽今帶去者。不過十二人。而解事鍊熟者甚多。謝行雖異於節行。負役中不帶解事之人。極爲疏虞。堂上譯官張濂。屢次赴燕。素稱鍊熟。依別啓請例。元額中從便塡差。請帶去。從之。又啓言。臣行中譯官金在鉉。方以淸學訓導。在於灣府矣。依前例除下直。請使之隨行。從之
정조 0년 · 강
許施平安監司使行時。刷馬驅人盤纏變通之請。
정조 0년 · 목
左議政金尙喆啓言。平安監司徐命膺狀啓。枚擧義州府尹李義弼論報。以爲自今爲始。使行時刷馬驅人別設一廳。㡌子一百隻。依松都例劃給收稅。以補渠輩赴燕盤纏。永爲定式事。請令廟堂稟處矣。官㡌旣罷之後。刷馬驅人盤纏無他出處。道臣所論。儘得變通之策。依狀請許施。請永久遵行。從之
정조 0년 · 강
判敦寧李昌壽疏陳病狀乞遞。賜例批。
정조 0년 · 강
四道儒生進士申憘等上疏。請先正臣宋浚吉追配廟庭。賜批。黃海道進士申憘。慶尙道幼學曺文栻。平安道幼學趙昌仁。咸鏡道幼學蔡挺洛。
정조 0년 · 목
疏略曰。先正臣宋浚吉 庭享之請。前後儒疏。已至四五矣。夫兩臣之同心同德。道學之無可軒輊。旣得聞命。則可以見聖學之高明。所以俯燭乎兩賢道德之實。無餘憾矣。夫 孝廟之於宋浚吉。其際遇之盛。契合之隆。粵自三代以後。夫豈有倫比。而國家三百年來。最爲盛際也。且浚吉 庭享之論。始發於宋時烈在世之日。而出其門下之人。則固知時烈。亦於此議爲可。而其後諸賢。莫不以浚吉之 庭享。爲不易之公議。則臣等陳請。實據先輩已定之語。非敢爲今日創始之請也。向來宋時烈之 庭享。亦因院學之陳請。特蒙允許。則今日臣等之請享宋浚吉。豈容但已乎。伏願殿下。特許浚吉躋享 廟庭。以光 孝廟曠古之際遇。批以予非不仰先正之道學。非不知先正之 眷遇。而予意已諭於嶺儒之批。爾等退修學業。
정조 0년 · 강
海州紹賢書院院儒李泰彬等上疏。請先正臣宋時烈追享本院。賜批。
정조 0년 · 목
疏略曰。日者之疏。未蒙允許。臣等抑欝之忱。愈往愈甚。蓋後朱子而大成者。先正臣李珥。後李珥而大成者。先正臣宋時烈也。李珥之石潭。卽朱子之武夷。石潭之有紹賢。卽武夷之有竹林也。在昔萬曆庚戌。 賜額曰紹賢。二字卽道統相紹之義也。竊伏念文正公臣宋時烈。卽金長生之嫡傳。而李珥後一人也。李珥之躋享。在於 宣廟之丙申。金長生之躋享。在於 肅廟之丙申。今此宋時烈躋享之請又在於殿下之丙申。事若有待而然歟。伏願深軫斯院之體重。特許宋時烈追配。以光斯文。批以疏辭。令該曹考例稟處。○禮曹啓言。文正公宋時烈。道學事功。旣已配食於 聖廡。則今此多士追綴本院之請。實出於公議。似當依疏辭施行。而書院追享。事體正重。請上裁。敎以依回啓施行。
정조 0년 · 목
義禁府啓言。時囚申大顯。嚴刑究問。一一直招。旣有登聞之命。請上裁。敎以渠雖無狀。名以閫帥。則雖急於苟竊之計。而反效竊發之習。瞞報巡營。盜踏印信。俱非衣冠之人所可忍爲者。不特此也。特敎拿來。傳敎口招。何等嚴截。況渠以統禦使。旣兼紀律。則雖在殘邑之守令。莫不差迭將吏。次次傳送則渠獨不然。百般設巧。及當置對。語無倫脊。專事噴薄。究厥罪狀。萬萬無嚴。觀此更招。雖與初供有異。未可謂之嚴畏分義。便同直招。不必更問。以此照律。
정조 0년 · 강
命忠淸監司從速辭朝。
정조 0년 · 목
敎曰。此時道臣。不可遲滯。忠淸監司徐有隣。其令從速辭朝事分付。
정조 0년 · 강
命奉朝賀金致仁宣麻。依節目明日爲之事分付。
정조 0년 · 강
遣承旨。詣 元陵奉審。
정조 0년 · 강
行藥院入診于尊賢閣。都提調鄭存謙。副提調洪國榮。
정조 0년 · 목
存謙曰。夜間聖候若何。予曰。比昨稍勝。而猶未快差矣。醫官慶絢等診候訖奏曰。左右三部調均。脈度緩而舒。幾乎如常矣。予曰。養胃湯一貼。當加進乎。絢曰。今日則養胃湯停止。只以乾葛金鋃花茶等屬。時時進服似好矣。存謙曰。瓊玉膏改名以益壽丹。昨出方文。當爲作膏矣。
정조 0년 · 강
命領府事李溵及其餘試官。竝敍用。
정조 0년 · 목
敎曰。頃者處分。不過嚴科場之意。何可曠日。前領府事李溵敍用。政官牌招。置處政事。今日爲之。其餘試官處分人。一竝敍用。大臣將臣兼帶諸任竝仍。待兼大將罷陣。命召傳授。又敎曰。御營大將具善復。口傳付軍職。
정조 0년 · 강
命宗臣儀賓。竝罷職不敍。
정조 0년 · 목
敎曰。莫重唱榜。大臣旣皆進參。則宗班都尉。無一人進參者。況 先朝飭敎若何乎。儀賓之赴燕人。宗班之享官人。猶有說焉。勿論。其餘崇品宗臣儀賓。一倂罷職不敍。其中光恩副尉金箕性。恩全君禶。非 先朝駙馬。代遠宗班比也。其所警飭。不可混同。以削職捧傳旨。
정조 0년 · 강
命龍洞宮導掌池光啓。嚴問以奏。
정조 0년 · 목
敎曰。觀此慶尙監司龍洞宮宮結民稅濫捧査啓。道臣所論。極爲精當。依啓聞施行事。分付道臣。所謂導掌池光啓之米太租之科外濫徵。魚菜雜種之年年責捧者。若是夥然。已極無狀。而或稱連伏俠加。或以陳廢爲實。虛張結數。白地橫斂者。尤萬萬駭痛。向者姑令保放。更以此意。發問目池光啓處。嚴問以奏。
정조 0년 · 강
命十六日。儒生殿講爲之。
정조 0년 · 강
命殿試時主掌官。只主掌官汰去。
정조 0년 · 목
敎曰。今番殿試時。文武所主掌官。此是初犯。只主掌官汰去。
정조 0년 · 강
命御營大將具善復牌招。傳授命召。
정조 0년 · 목
政院啓言。御營大將仍任事命下矣。兼大將徐命善罷陣後。來納命召。御營大將具善復。卽爲牌招。請傳授命召。允之。
정조 0년 · 목
以朴宗德爲右參贊。金履安爲錦山郡守。領府事李溵單付。
정조 0년 · 강
行藥院入診于尊賢閣。提調徐命善。副提調洪國榮。
정조 0년 · 목
命善曰。夜間聖候何如。予曰。比昨稍勝矣。命善曰。臣旣非將兵之臣。則兼帶軍器提調。不可久縻。伏望特許恩遞焉。
정조 0년 · 목
敎曰。予意已諭於頃者大臣入侍之時。其所擇人。不在於薦與圈。其若峻選。亦何讓於薦哉。應參諸臣。待明朝牌招。翰林會圈。
정조 0년 · 강
遞軍器提調徐命善。
정조 0년 · 목
敎曰。重臣所辭宜顧。軍器提調之任許遞。前望單子入之。
정조 0년 · 강
召見藥院三提調于尊賢閣。都提調鄭存謙。提調徐命善。副提調洪國榮。
정조 0년 · 목
存謙曰。今日日氣頗寒。聖候若何。予曰。少差後一樣矣。予曰。翰圈明日爲之乎。存謙曰。有成命故。當爲擧行矣。予曰。今番翰圈。峻選好矣。對曰。若選二人。則有若薦焉。將以三人爲限矣。
정조 0년 · 강
命翰林會圈。經三試及已被圈者勿論。
정조 0년 · 목
右議政鄭存謙啓言。令此翰林會圈之命。寔出比前愼簡之意。則節目間。亦有及時稟定者矣。圈點時。勿論已經圈已經試與否。尙在參。下者。旣已通融圈點。則有經三試者勿許更圈之例。已被圈者縣註書入之規。竝宜在於勿論中。而不可不經稟擧行故敢達矣。從之。
정조 0년 · 강
命知春秋蔡濟恭。同春秋李義直改差。
정조 0년 · 강
命待明朝。政官牌招開政。
정조 0년 · 목
敎曰。大臣旣秦館閣堂上未差之代。待明朝政官牌招開政。
정조 0년 · 강
弘文提學李宜哲上疏請休致。賜批。
정조 0년 · 목
批以古人雖有年至之喩。今則筋力尙强。所請不允。卿其勿辭行公。
정조 0년 · 강
命申大顯定配。李德溥勘放。申益彬等議處。
정조 0년 · 목
義禁府啓言。申大顯照律。杖一百收贖。徒三年定配。敎以杖贖功減一等。畿沿定配。又啓言。李德溥照律。杖八十收贖。奪告身三等私罪施行。允之。敎以功減一等。又啓言。申益彬更招。泛稱遲晚。所當請刑。依先朝受敎。請議處。又啓言。趙正翼金國賢等請議處竝。允之。
정조 0년 · 강
命池光啓考律勘處。
정조 0년 · 목
刑曹啓言。龍洞宮導掌池光啓。嚴問之下。一一遲脫。請上裁敎。以旣已取招。考律勘處。
정조 0년 · 강
行藥院入診于尊賢閣。都提調鄭存謙。提調徐命善。副提調洪國榮。
정조 0년 · 목
醫官慶絢等診候訖奏曰。脈度左右三部平均感候快解矣
정조 0년 · 강
修撰趙時偉疏陳應避之嫌。乞遞春秋兼銜。批下該曹稟處。
정조 0년 · 목
時偉與其兄同春秋時俊。有兼銜應避之嫌也。
정조 0년 · 강
慶尙道幼學李克奎等上疏。請仁弘道顯書嚴禁賜批。
정조 0년 · 목
疏略曰。臣等所居之邦。數年以來。有刊行册子。名曰誣書辨破錄者。卽凶逆道顯之所著也。道顯以凶逆大憝。旣伏常刑。而破瀦孥籍之典。旣行於其躬。則獨其書之無恙於板本。家存而戶藏者。何哉。此可以見世變之大端。況其所論。無非誣人祖先。詆斥先正。而祖述乎兇賊仁弘之言。蓋其所以名其書曰。誣書辨破者。以先正臣文元公李彥迪之孫浚。以其父師所纂大學補遺之旨。裁書於故相臣盧守愼。而極明先正更定之學。而道顯飛文遠邇。醜詆虛構。乃敢肆然鋟之剞劂。要以廣布。此與仁弘之僞作解關西錄。一串奸胸。而無忌憚。則尤有甚焉。蓋關西錄。卽先正之謫居關西時。與其庶子全仁。問答曰錄者也。所謂解關西錄者。仁弘之僞作。而假托揷入於故處士臣曺植文集中者也。植之卒。在於 隆慶壬申。關西錄出於 萬曆壬辰。則曺植何能逆知於二十年前。而有此解耶。仁弘素以醜詆先正之心。簸弄奸計於纂集之時。僞托亡師。誣辱先正之父子。而先賢跋語之爲明辨其眞僞。以開後人之惑。則逆顯之紹述其論。斷斷不已。亦有成書。以抗斯文之大論。抑獨何心。伏願特命有司。亟將逆弘逆顯之書。投諸水火。以斷亂逆之說。批以令本道。方欲嚴禁矣。爾等退修學業。
정조 0년 · 강
召見藥房提調徐命善于尊賢閣。
정조 0년 · 목
予曰。道顯之刊行册子。豈不痛駭乎。命善曰然矣。而今番儒疏。可見嶺南丕變之美矣。予曰。猶賢乎已矣。命善曰。載寧屯事。問于鄭仁淳。則以爲還屬。本廳非不有益於百姓。而以各宮房之侵責。未果爲之云矣。○敎曰。癸巳年守禦使推考。載寧屯收稅。還屬本廳。作拏監官。令本道從重勘處。
정조 0년 · 강
召見右議政鄭存謙。知春秋黃景源。大司成趙㻐于尊賢閣。
정조 0년 · 목
敎曰。疏辭有下詢者。大司成趙㻐。其令入侍。○予謂㻐曰。翰薦之勝於圈。予豈不知。銓郞之復古。意蓋深矣。至於史官。其所任重且大矣。古之薦法。非不好矣。薦之爲弊。亦有甚焉。不顧文學。專取地閥。則雖空空蔑蔑之人。皆可爲之。至於召試。則自宋有館閣召試之規。卿之疏辭。多有未曉者。欲問其好道理。召卿矣。若欲行薦。則有一黃景源足矣。至於圈。則非黃景源所可爲者。雖曰付之史官會圈。前日圈翰林。以非極選。引義遞去。雖欲强令會圈。必不爲之。何以則爲好耶。㻐曰。當初變薦爲圈。專出於弊極。而迫不得已之事也。曾前被薦之人。猶有一人。使之行薦復舊則甚好。旣曰名宦而設召試。則應試之人。不無干進之嫌。孰欲善做文而求名宦乎。臣亦被圈而參召試之人也。臣則庸劣。着意做文。至於被選。兪彥鎬則不欲被選故。爲不善作。草草呈券。如臣者反爲兪彥鎬所笑也。予詢大臣。存謙曰。召試出後。間或有如此議論。而召試已作時王制禮。則固當隨分赴試。今不必異議矣。次詢知春秋。景源曰。臣之所見。與右相別無異同。旣圈又試。法意甚好。而今同春秋所見。臣未可曉也。
정조 0년 · 강
命逆顯刊行册子。火書毀板。
정조 0년 · 목
敎曰。旣許儒疏之批。逆顯刊行册子。卽爲收聚。火其書毀其板事。自該曹嚴飭慶尙監司處。
정조 0년 · 강
有政。吏曹判書李重祜。參議兪彦鎬進。
정조 0년 · 목
以徐命善爲工曹判書。李★(土+甲)爲兵曹參判。朴宗德爲知春秋。趙㻐爲同春秋。權導爲吏曹參判。徐命善爲藝文提學。
정조 0년 · 강
命時囚申益彬照律。趙正翼等勘放。
정조 0년 · 목
義禁府啓言。申益彬請照律。允之。又啓言。趙正翼金國賢等照律。各杖一百收贖。告身盡行追奪。私罪施行。允之。敎以功減一等。
정조 0년 · 강
配申大顯于南陽府。
정조 0년 · 목
義禁府啓言。時囚申大顯畿沿定配事啓下矣。杖九十收贖。南陽府定配。請押送。允之。
정조 0년 · 강
領府事李溵陳箚自引。賜批。
정조 0년 · 목
批以試事不過一時。不審命官似與試官有異。卿勿過辭。卽爲謝命。以副予意焉。仍命遣史官傳諭。
정조 0년 · 강
召見藥房提調徐命善。承旨鄭民始于尊賢閣。
정조 0년 · 목
命善曰。夜間聖候若何。予曰。一樣矣。命民始讀奏畿營査啓。敎曰。畿伯海伯査啓皆到。而驛子旣已自縊。則參證無路。以此査啓。從公處決之外。無他道矣。下該曹稟處。
정조 0년 · 목
敎曰。重祀典。卽予仰聞于 先朝。近日差祭。漸不如前。而至於今日。 徽寧殿大祝。不但未通淸。以未經郞署之人苟充。然則享色不能修擧。將有將無同之歎乎。事當禁推。而日寒此甚。當該吏曹佐郞。爲先從重推考。
정조 0년 · 강
命前多大僉使李潤禧重勘。
정조 0년 · 목
敎曰。我國之邊情。雖曰疏虞。當此一初。思欲振勵之。則至於多大浦。島倭至稱朝鮮之大將云。而不特此也。邊門軍政緊急。莫如此鎭。則挽近以來。作一履歷之窠。銓曹之臣。其果以先智略而後地處乎。近於邊臣之狀啓。倭船去來。倭情偵探。不但文具之文具。甚至於昨日船形。翌日馳報。而以水使菜伯之狀觀之。其所馳報措語。亦各不同。此等循常隨報之文報。若是不察。其不能事事。推可知也。此後各別嚴飭。勿以前例之狀啓。而泛忽之意。下諭于統制使。前多大僉使李潤禧。亦不可以已遞而不論。上來後。令該府處之。從重勘處。以懲新僉使。
정조 0년 · 강
拿處李健源趙憲喆宋俊載等。
정조 0년 · 목
敎曰。昨日同春秋趙㻐。力沮召試之後。李健源之忽地稱病。趙憲喆之亦稱在外。太露圭角。何其巧也。況旣赴曾前召試。今不赴試。又何其與趙㻐所奏。一串貫來乎。其所處心。不可不一問。李健源趙憲喆拿問處之。又敎曰。宋俊載。一體今日內拿處。捧供以聞。又敎曰。俄未及下敎。召試時元無病不進之規矣。眞所謂節節無謂者也。以此添問目事。分付該府。
정조 0년 · 강
命舊闕進去總府兵曹堂上遞差。
정조 0년 · 목
敎曰。內中日則雖有沒技之人。該曹各別申節。至於撤來貫革而摘奸之擧云。而舊闕中日。則鳥銃三柄。每有三中。而或雜以貫邊。或書以純邊。此避貫三中而然也。事極巧矣。亦涉無嚴。匪今斯今。則不可一味無飭。舊闕進去總府兵曹堂上。一竝遞差。
정조 0년 · 강
命具允鈺付軍職。
정조 0년 · 목
敎曰。前判尹具允鈺口傳付軍職。明日進詣 景慕宮。
정조 0년 · 강
以海溪君㙫。黃㫒源徐命善爲都總管。李邦一爲副總管。
정조 0년 · 목
敎曰。寶劍之望。無以分排。總管之代。今日內口傳差出。多不擇差。每致數遞。今番毋論宗親文蔭武。另加擇擬事申。飭銓曹。騎堂亦然。一體口傳擇擬之意。申飭銓曹。
정조 0년 · 강
命翰林被圈人。當召試。館閣堂上待開門牌招。
정조 0년 · 강
命兵曹佐郞沈念祖改差勿施。
정조 0년 · 목
因該曹改差草記。有是命。
정조 0년 · 강
汰拿各該司闕直人等。
정조 0년 · 목
因兵曹各該司闕直草記。敎以典醫監參奉鄭澮。訓鍊院主簿李泰亨。俱非當直之人分揀。訓鍊奉事李泰祐。拿致更爲査問。忠勳府假郎廳吳彥哲。惠民署奉事朴象鈺。依例汰去。至於勳府假郎廳。無端逃走。則身爲實郎廳。不爲代直。事極怠慢。忠勳都事趙瑗拿處。
정조 0년 · 강
詣 孝明殿展拜。仍詣興政堂。設翰林召試。試官。監事鄭存謙知春秋朴宗德黃景源。同春秋趙時俊。弘文提學李宜哲。對讀官金履禧趙時偉。
정조 0년 · 목
敎曰。當展拜於 孝明殿。以入來侍衛擧行。而槍劍軍挾輦軍勿爲待令。○具布裹翼善冠白布袍布裹烏犀帶。乘輿出興泰門敎曰。時囚罪人李健源趙憲喆宋俊載。姑令付過放送。卽令詣闕赴試。詣 孝明殿版位。行四拜禮。仍陞 殿奉審訖。出至崇政門外敎曰。赴試人連爲催促。監事以下隨入。仍詣興政堂陞座。赴試人肅拜訖。予下敎于李健源曰。爾不肯赴試。何也。健源對曰。翰圈極選。勢難冒膺而然矣。予命書試題。承旨洪國榮曰。試題各以其登科之題出給似好矣。予曰。果好矣。各問其登科之文可也。國榮曰。李健源以表爲之。趙憲喆以策爲之。宋俊載以賦爲之云矣。予曰。然則將出三題。而對讀官一人不足矣。兵曹佐郞入來者誰也。國榮曰。沈念祖入來矣。予曰。以沈念祖爲對讀官。命書賦表策題。少頃。宋俊載以白文呈券。予曰。何以不製問之。俊載對曰。隨人赴試。倖竊科名。而全昧科工。不得製進。趙憲喆又呈白文曰。臣亦倖竊科第。實無製進之道矣。予曰。初會試皆以策問入格。而今謂之不能製進者。豈成說乎。憲喆對曰。科第果是資力於同接者。而臣不能自述全篇矣。予曰。李健源則製之否。健源又以白文呈之曰。臣亦空疏。末由製呈矣。予曰。爾等皆是詩禮家子弟矣。予恐有無聊之事。各出爾等登科之題則何敢以白文呈之乎。至於李健源。又是會試壯元。而題亦同出於唐虞。則尤何敢不製乎。朝廷紀綱。將因此輩而掃地盡矣。當以文臣製述試取。其令卽爲製進。健源等皆以末由製進之意仰達。○敎曰翰林被選之人。皆以科第入格之題出題。實由於禮使之義也。擧子皆以不文呈白文。此何事也。予之過慮。擧子或以翰圈之故。不以翰試召試。以文臣製述試取之意。更爲下敎。則擧子又以不文懇辭。至於增廣。旣非等閑之科。而況擧子。或於伊時。以表壯元。或以策問入格者乎。以此以彼。紀綱掃地盡矣。雖然旣設之試。不可停撤。翰試召試勿施。以文臣製述爲之。以此知悉。健源等終不製進。予曰。右相入侍。存謙進前。予曰。予不欲出科獄矣。此輩則不可不嚴處矣。以今日事觀之。則趙㻐所奏。豈不甚非乎。存謙曰。今日事。可謂貽羞朝廷矣。
정조 0년 · 강
命甲午增廣會試試官拿鞫。李健源等拔去原榜。一體拿鞫。
정조 0년 · 목
敎曰。甲午增廣會試試官以下。一傡拿鞫。依例爲之。李健源趙憲喆爲先拔去原榜。一體拿鞫事分付。至於宋俊載。旣是庭試。則倖占猶有間焉。只拔原榜○敎曰。明日侍衛。雲劍別雲劍外。以入直擧行。
정조 0년 · 목
敎曰。江原監司京畿監司。方有拿命。其代。政官牌招開政。又敎曰。戶判鄭弘淳。兼帶金吾許遞。今日政差出。又敎曰。新除授判義禁。卽爲牌招察任。同義禁鄭昌聖許遞。今日政差出。待下批一體牌招察任。○以閔養燮爲校理。朴天衡洪明浩爲副修撰。具善復爲判尹。趙時俊爲京畿監司。金履素爲江原監司。洪樂性爲判義禁。沈履之爲同義禁。
정조 0년 · 강
推判義禁洪樂性。
정조 0년 · 목
敎曰。此時金吾之長。豈是稱病之地。判義禁推考。更爲牌招。又敎曰。以予所知言之。亦可謂記諭。則何時下敎。而尙不明白考奏乎。嚴飭。卽爲考例以稟事。分付禁府。
정조 0년 · 강
遞判義禁洪樂性。以朴宗德代之。
정조 0년 · 목
敎曰。今日廷臣。其若嚴畏分義。則飭敎若何。而金吾之長。臥病於家。屢牌不膺。拿囚之例。亦不卽考出。以致夜深。言念紀綱。不覺寒心。判義禁洪樂性爲先遞差。左參贊朴宗德除授。牌招察任。試官拿囚。雖未及考出。李健源趙憲喆。爲先依例嚴囚南間。書札往復。一切嚴禁。無如今春之犯禁事。一體嚴飭。又敎曰。金吾開坐。旣已有命。兵曹參判方帶該堂。使他堂替直。李健源趙憲喆。旣囚南間。具枷杻足鎖。依例爲之。
정조 0년 · 강
命南間罪人及試官。勿捧例供。
정조 0년 · 목
敎曰。判義禁出去開坐。南間罪人卽爲先問。主文上試及諸試官。次第發問問。目非不欲親爲下敎。而判義禁似當知此等事故。不爲下敎。非歇后之意也。各別嚴問目發問。而勿捧例供事嚴飭。
정조 0년 · 강
金吾。以鄭尙淳等拿囚。李健源等嚴囚南間啓。
정조 0년 · 목
義禁府啓言。甲午增廣會試試官鄭尙淳李福源鄭光漢洪梓金夏材兪恒柱李鎭衡。監試官宋淳明金養心一竝拿鞫。李健源趙憲喆一體拿鞫事啓下矣。李福源別囚西間。鄭尙淳鄭光漢兪恒柱李鎭衡宋淳明金養心等亦爲拿囚。而金夏材以江原監司。時在任所。發遣府都事交龜後拿來。洪梓下去慶尙道高靈縣云。發遣府書吏拿來。李健源趙憲喆。具枷杻嚴囚南間。
정조 0년 · 강
命勅使所到處。別遣使致謝。
정조 0년 · 목
迎接都監啓言。卽接遠接使移文。則勅使止宿站。入送差備譯官等回告內。京中七宴。各處宴享及歌舞童軒架儺禮雜戲軍威軍遊觀牛駞駱牛。一傡減除云矣。在前宴享減除之時。有中路別遣問安使之例。令政院急速照例差出。下送於勅使所到處。以沿路除弊之意。請措辭致謝。允之。
정조 0년 · 강
命勅使接見時譯官張濂。特爲陞資擧行。
정조 0년 · 목
司譯院啓言。勅使接見時。漢學御前通事應差者。或被罪或老病。只有申漢楨一人。他無推移之道。大臣及提調提奏筵席。至有草記稟處之命矣。訓上譯官張濂。頗稱解事。且有履歷。特爲陞資。請及時擧行。允之。
정조 0년 · 강
差下宗親府有司堂上鶴城君楡。
정조 0년 · 목
敎曰。宗親府近無主管之堂。鶴城君楡有司堂上差下。
정조 0년 · 강
配申益彬于舒川郡。
정조 0년 · 목
義禁府啓言。申益彬徒三年定配。又五年禁錮。舒川郡定配。請押送。允之。
정조 0년 · 강
御興政堂。行儒生殿講。仍召見京畿監司趙時俊。試官鄭存謙韓光會徐浩修柳義養李普溫沈念祖鄭志儉。
정조 0년 · 목
具布裹翼善冠白布袍。乘輿詣興政堂。降輿陞座。捧講訖存謙曰。今番殿講。旣無通者。出榜與否。何以爲之乎。予曰。出去後考例爲之。時俊進前。予曰。畿輔之憂。予將忘之矣。時俊曰。臣素蔑才能。而猥蒙聖恩。謹當殫竭圖報矣。○敎曰。科獄與禁推有異故。就囚人之就囚後。交通雜人。往復私札。甚非法意。慮有此弊。以宣傳官果有摘奸之命。而宣傳官雖是生疏。亦云聽瑩。而不特擧子。渾及試官。又不特試官。未就囚前事。亦爲摘奸。事係無前。亦關後弊。宣傳官南有寬。爲先令兵曹決棍。○予曰。昨日李健源。以不文自服。而供辭中有稱冤之說。趙憲喆之供。則以策勒之不得携入。爲藉口之言。今雖更令赴試。亦果無損於國體耶。存謙曰。聖敎至此。臣等不勝感歎矣。○敎曰。觀此李健源之供。全沒嚴畏分義之心。顯有慢侮朝廷之意。苟非不病之人。則其所無嚴。豈至是乎。昨日帳殿。亦以不文明白奏對。諸臣聞之。史官書之。則到今有稱冤者。然至於趙憲喆。渠供中策勒多數携去等說。雖不足說。至如借述元無是事等說。與昨日帳殿所奏中。資力同接之奏。又何相反也。渠輩犯難赦之罪。以難査之事。作爲發明之端。已極痛駭。而如有分義。則昨日之奏如彼。今日之供如此。罪上添罪。於渠猶是歇后語。雖然科擧重事也。渠輩雖甚無狀。千百變說。外人之不識裏面者。亦安知委折之至於此哉。其在綜核之道。不可一味掩置。作爲渠輩藉口之資。時囚李健源趙憲喆。姑令保放。當更試取。卽爲待令。命趙憲喆李健源召入。謂趙憲喆曰。汝果難於對策。則當以行文中他題試之。論則可製乎。憲喆曰。願製論矣。予更命書論題懸之。又命書表題懸之。謂健源曰。汝知此解題否。健源曰。素昧明史故。不知解題矣。予曰。表則不可以他文代試。當出汝知解之題矣。仍命改書表題懸之。予曰。宋俊載豈可異同乎亦令入赴。命書賦題懸之。謂俊載曰。汝亦難於製賦。則可製律詩乎。對曰。願作律詩矣。予曰。律詩中願作七言乎。五言乎。對曰。願作五言矣。命書五言二十韻排律懸之。命考趙憲喆論券。予曰。此券僅成貌樣。文旣如此。則昨何不製。爲人迷劣矣。仍書等次上。又命考李健源表券。存謙曰。非但不知解題。文不成樣矣。予曰。然矣。其所謂日召殿前。月遍天下者。豈成說乎。存謙書以外等。予謂健源曰。汝則非徒詩禮家子弟。地處尤何如。而至有昨日擧措。予庸悶惻。繞壁不寐。今日特命更試。而汝之所作。全不成樣。比諸登科之文。大相不同。是何故也。予以哀矜而勿喜之義。將欲指示可生之路。特借方寸之地。爾其直告。健源對曰。頃年赴科之時。則非但鍛鍊於科程之文。携入書册。且有同接故。所作稍勝矣。今則多年拋工。又經重病。文不成樣。而科製實非借述矣。予曰。觀此兩文。昭然難掩。而終不直告。雖是令前。旣發之後。不可仍置。將至於刑訊而取服。身體髮膚。受之父母。至於受刑之境。則豈無後悔之心乎。又若究問於試官。得其委折。則汝雖欲隱諱得乎。健源曰。若以同接之相議資益。借用數句。謂之借作。則臣當自服矣。予曰。如是下敎。終不直告。更無可問者矣。仍命退出。○敎曰。專經武臣。雖皆連爲殿講。年未老而以年限外。不參專經者一未試焉。能麼兒講抄啓中。不參專經人。今日書啓。待下批再明日殿講後。本廳堂郞率領來待。又敎曰。再明日殿座時雲寶劍。以今日雲寶劍仍爲之。○命考宋俊載試券予曰幾句乎。存謙曰只十句矣。予曰。大科亦有十韻之例乎。存謙曰。此券非但文不成樣。題出二十韻。而只作十句。且多違簾處。當書違字矣。予曰唯。
정조 0년 · 강
忠淸監司徐有隣上疏。請往省先壠。賜批許之。
정조 0년 · 강
改差大司成趙㻐。
정조 0년 · 목
敎曰。趙㻐事。予不臆逆。而師儒之長。先取誠實之人。大司成趙㻐改差。
정조 0년 · 강
命迎勅。依禮文擧行。
정조 0년 · 목
敎曰。迎勅自當依禮文擧行。而館所擧動。送勅擧動。亦爲依例爲之事分付。
정조 0년 · 강
命忠淸水虞候論賞。待新監司狀啓稟處。
정조 0년 · 목
敎曰。觀此忠淸水使金麟瑞啓本。以虞候李邦祚軍器戰艦別備修補等事。狀請論賞。而以狀辭觀之。其所褒啓可謂稀闊。果爾則嘉尙。否則難免襲謬之失。監司旣兼水軍節度使。宜無不統之理。新監司到任後。發遣褊裨。詳察實蹟狀聞事。分付兵曹。㚲勿回啓。待監司狀啓稟處。
정조 0년 · 강
命承旨鄭民始追省記入直。
정조 0년 · 목
敎口。同副旣已畢做。翌日出做卽亦院例則今日同副又爲省記。殊非古例。右承旨旣不仕進。左副承旨鄭民始牌招。追省記入直。
정조 0년 · 강
命宰臣懸頉前例考奏。
정조 0년 · 목
敎曰。大臣重臣將臣待命懸頉。曾已知之。而以宰臣之懸頉前例爲對。旣不詳知前例。則固當博考。以待下詢。而下敎之後。遲滯考奏。且誤引重臣之例。當該備郞決棍汰去。以解事他郎廳詳考以奏。其若歇杖。該曹堂郞當下敎矣。又敎曰。非大臣重臣。將臣而以待命懸頉。如無前例。則何如是乎。政院號令。獨不行於備局乎。
정조 0년 · 강
命勅使接見茶禮。依例豫備。
정조 0년 · 목
禮曹啓言。今此弔祭勅使。京外宴享減除云。入京後各宴。當爲停止。而至於接見時茶禮。則依例預備以待事。請分付各該司。允之。
정조 0년 · 강
命勅使致祭時。執事官等差出。
정조 0년 · 목
禮曹啓言。今此勅使致祭 魂殿時。執事官等。依例令吏曹預爲差出事。請分付。允之。
정조 0년 · 강
迎接都監。以別雌牛別茶啖。依前擧行啓。
정조 0년 · 목
該都監啓言自。前若減宴享。則有別雌牛間日入給。別茶啖逐日排入之例矣。今此勅使。旣減京外各宴。則別雌牛別茶啖。請依前擧行。允之。
정조 0년 · 강
命李福源削黜。鄭尙淳等削職。
정조 0년 · 목
敎曰。予於今番事。豈得已而不已哉。趙㻐之一疏。有何苗脈。而李健源之作爲欛柄。一可怪也。健源之會試科作。可謂名作。而入格於壯元。納券於四天眞是實才。而昨者試取。屢次改題。從其所願。則其所製呈者。表乎賦乎。非但全不成樣。又從而全用東人會試之作。昨日之券。雖使不文者見之。決知其非出於一人之手。此二可怪也。觀其景像。眞所謂哀矜而勿喜者。特以惟輕之意。召致前陛。諄諄下問。則始曰得力於書册。中曰資益於同接。末又曰略用他人之句。果借述乎宿構乎。此三可怪也。其爲有辱朝廷。貽羞士夫。莫健源若也。王府金木。不施於此等之輩。而將焉施哉。然事屬令前。雖用寬大之典。猶之可也。況渠以詩禮家子孫。至於斯境。苟有一分人心。焉有抗顏於家庭之心乎。此所以矜悶之意。屢發於辭敎者也。觀其爲人。特一蒙騃無識。不足深誅。旣已削科。亦豈重加刑訊。必得其端緖而後已哉。李健源令成均館停擧。以待學進後赴試。雖以諸試官供觀之。李福源之供。自以爲出書題定立落書等第云。其時試事之公不公。不須深鉤以傷忠厚之風。而不善主試之罪。在所難逭。甲午增廣文科會試主文試官刑曹判書李福源。削去仕版。門外黜送。其他試官。雖與主文有異。而擧子旣已削科。主文亦已被罪。則其在嚴科場之道。不可無罪。試官禮曹判書鄭尙淳。前監司鄭光漢。行副司直洪梓。前監司金夏材。兵曹參知李鎭衡。前司果兪恒柱一傡削職。監試官宋淳明金養心竝罷職。又敎曰。趙憲喆昨日更試。旣已呈券。亦能成樣。拔榜傳旨中付標。又敎曰。李健源旣已傅生。不可白放。以傳敎內辭意。曉諭後放送。日寒如此。其他罪人。亦令今日內捧供事分付。
정조 0년 · 강
緘推咸鏡監司趙重晦。拿判官李遠培。
정조 0년 · 목
敎曰。月三同推。法意至嚴。而觀此咸鏡監司啓本。咸興府同推罪人二名。去月朔初旬中旬。皆以罪人之病不得刑推懸錄。一罪囚久病。容或有之。豈有二罪囚一時皆病。又皆經二旬不差之理乎。大抵殺人者死。以其償死者之命也。而近來外方。不知法意。雖行同推。全不致意。曾所熟知。以嚮者上言推之。可知其弊之滋甚。朝廷處分。當自現發者先之。咸鏡監司趙重晦緘辭。從重推考。主推官咸興判官李遠培。其在重民命之道。不可尋常處之。拿問定罪。羅卒下去。有弊外邑。待自現拿囚。不特此道。諸道之稽忽。不可無飭。亦爲下諭于諸道監司兩都留守。嚴飭列邑。俾皆惕勵事知委。
정조 0년 · 강
御興政堂。行專經武臣殿講。試官。金尙喆鄭弘淳李柱國兪彦鎬白東俊李敬養尹致性。
정조 0년 · 목
予曰。講員以次應講。講畢。予曰。大臣退去。出榜可也。○命試能麼兒講。敎曰。禁衛中軍黃宷汰去。又敎曰。軍器僉正李邦喆汰去後決棍。又敎曰。日寒如此。專經武臣不通人員。勿爲禁推。入直本司。能讀後草記事分付。○予謂柱國曰。瓊玉膏監煎時。當點閱戎務。此意分付於管城將可也。○敎曰。總戎使越俸蕩滌。
정조 0년 · 강
王大妃殿進御加味六君子湯五貼。命先爲製入。
정조 0년 · 강
推藝文提學徐命善。重推刑曹正郞閔養洙。
정조 0년 · 목
左議政金尙喆啓言。使行不遠。咨文尙未撰出。而弘文提學推諉於藝文提學。藝文提學姑下肅謝。何以爲之乎。敎以咨文令弘文提學撰出。右議政鄭存謙啓言。藝文提學徐命善屢違召命。無意行公。不可一任其辭巽。推考。請卽令察任。敎以申飭行公。牌招察任可也。敎曰。藝文提學徐命善推考。牌招察任。又敎曰。藝文提學徐命善連事違牌。尙不膺命。此何道理。事之未安。莫甚於此。更爲牌招察任。○承旨徐有防啓言。刑曹正郞閔養洙。擧措旣多顚錯。奏對亦涉不謹。請從重推考。從之。○敎曰。帶軍銜下鄕人堂上堂下。一體隨現捧傳旨。
정조 0년 · 강
命趙憲喆放送。榻敎也。
정조 0년 · 강
命都承旨。以察理使審察戎務。
정조 0년 · 목
敎曰。都承旨旣以內局事。進往北漢。以察理使仍爲審察戎務後復命。
정조 0년 · 강
遞承旨李義翊。以李普溫代之。
정조 0년 · 목
敎曰右承旨李義翊許遞前望單子入之
정조 0년 · 목
敎曰。館錄之命已久。新榜又過。其令申飭會圈。副提學今日政差出。○以吳載純爲副提學。蔡濟恭爲禮曹判書。具允鈺爲刑曹判書。李宜哲爲大司成。趙尙鎭爲副應校。徐命善爲知經筵。沈履之爲同春秋。徐命膺爲奎章閣提學。尹遠東爲高陽郡守。○因奎章閣提學望單子。敎以此時關西道臣。不可輕遞。以兼銜擧行。此知州府兼觀文殿太學士之制也。又因知經筵徐命善肅拜單子敎曰。藝文提學。必陳疏而後。始乃肅謝乎。只謝經筵。不謝提學。此單子竝書提學。使之謝恩。若不竝謝。開陽門勿爲下鑰。
정조 0년 · 강
京畿監司趙時俊疏辭新除藩任。賜例批。
정조 0년 · 강
江原監司金履素疏辭新除藩任。賜例批。
정조 0년 · 강
命勅使所把馬。另加擇立。
정조 0년 · 목
敎曰。我國驛馬。雖令擇立。豈如彼國之馬哉。勅使所把馬另加擇立之意。下諭于箕伯。遠接使每站止宿。各別致問亦以朝家申飭之意申申言及事一體下諭。○敎曰今番各樣勅行狀啓來到之遲速觀之。撥馬之稽緩。推可知也。以此意自備局另加申飭。俾勿如前。
정조 0년 · 강
命勅行時屛門把守。預先禁戢。
정조 0년 · 목
敎曰。自前勅行之時。屛門無把守之卒故。街童走卒。或有駭然之事云。該府雖不可不預先禁戢。俾勿如前。至於閒曠處觀光。何必一切防塞乎。其令各部。預先知悉。
정조 0년 · 강
命明日次對。再明日來會。
정조 0년 · 목
敎曰。患感尙有餘氣。難御寒殿。明日次對。再明日來會事分付。晝講停。
정조 0년 · 강
命總戎使李柱國削職。管城將安宗奎拿致。
정조 0년 · 목
敎曰。昨日入侍。縷縷下敎。則總戎使李柱國之專無紀律。不能檢下。固已駭痛。而霎時抽栍摘奸。執頉夥然。保障重地。其若惕念警飭。豈如是乎。此等之人。不可置之捍禦之地。爲先削職。管城將安宗奎之境上失待。事關軍律。況有管城將以下軍律從事之命。則身爲城將。其若顧忌飭敎。嚴畏使命。則其所失儀。奚至於是。察理使過爲曲恕。亦甚太寬。予則以爲若此。則紀律不嚴矣。軍法失儀。自有當律。訓將旣統三軍。自本營記過拿致。以待處分。
정조 0년 · 강
罷楊州牧使金光默職。
정조 0년 · 목
敎曰。近來朝綱解弛。已無可言。而畿邑之慢不事事。亦所蘊知。今聞楊州之事。可謂寒心。頃者 山陵往役之臣。借食民間云故。欲爲處分而未果。況今名以察理。點閱戎務。則事體顧何等重大。而若是駭然。然則堂下別星。其將自備支供乎。關係紀綱。當該牧使罷職。
정조 0년 · 목
右捕將李柱國。以總戎使削職也。
정조 0년 · 강
行 孝明殿朔 祭。
정조 0년 · 강
設文科庭試于明政殿。武科庭試于暎花堂。
정조 0년 · 목
具布裹翼善冠圓領袍。自暎花堂陞輿。由靑陽門詣明政殿懸題後。還詣暎花堂。試武擧。○文科居首尹行履。武科居首李昌源。
정조 0년 · 강
行藥房入診于書香閣。副提調洪國榮。
정조 0년 · 목
國榮曰。今夜寢睡何如。予曰。煩甚不能善寢矣。國榮曰。令吳道炯入診乎。予曰。唯道炯診候訖奏曰。左右三部。度數調均。而感候猶未快解矣。予曰。喉渴特甚。何以則爲好耶。道炯曰。忍冬茶時時進御則似好矣。予曰。出去煎入可也。
정조 0년 · 강
中批。以兪彥鎬爲吏曹參議。
정조 0년 · 강
以蔡弘履爲承旨。前望也。
정조 0년 · 강
命司僕提調徐命善下敎安徐。
정조 0년 · 목
敎曰。司僕司饔院都提調。旣有前例。司僕提調徐命善下敎安徐。以安大臣之心。
정조 0년 · 목
予曰。承旨久不見矣。病憂間已差可否。鍾秀曰。少有減勢。而不敢久留。暫玆上來矣。予曰。承旨之兄。將回其遐心耶。鍾秀曰。臣兄私語以爲。自顧空疏。不敢遽膺召命云矣。
정조 0년 · 강
以具善復爲右捕將。洪益弼爲楊州牧使。竝口傳也。
정조 0년 · 강
以徐命善爲總戎使。朴宗德爲守禦使。竝備薦也。
정조 0년 · 목
敎曰。新除授守禦使朴宗德牌招。傳授密符。總戎使徐命善方在北漢。使宣傳官傳授密符。而不必接符。只右隻齎去。守禦使密符。宣傳官因爲持來。
정조 0년 · 강
命管城將安宗奎決棍懲後。
정조 0년 · 목
敎曰。今則旣出主將。管城將安宗奎。令總戎使決棍。以懲日後。
정조 0년 · 강
命文姓女鳴鼓。該曹推問。
정조 0년 · 목
兵曹啓言。成川居文召史稱姓女人。自興化西挾門入來。鳴申聞鼓依定式下該曹請推問。允之。